Teiknimyndablaðið Svalur
Teiknimyndablaðið Svalur (franska: Spirou eða Le Journal de Spirou) er belgískt teiknimyndablað sem gefið er út í hverri viku. Blaðið hóf göngu sína árið 1938 og hefur í gegnum tíðina birt ævintýri margra kunnustu teiknimyndapersóna samtímans.

Sagan 
Belginn Jean Dupuis stofnaði útgáfufyrirtækið Dupuis árið 1922 með það að markmiði að gefa út bækur og tímarit á frönsku og hollensku. Árið 1938 réðst hann í útgáfu teiknimyndablaðs fyrir börn og unglinga. Það hlaut nafnið Le journal de Spirou og fékk Dupuis listamanninn Rob-Vel til að skapa titilpersónu sem prýtt gæti haus blaðsins og forsíðu. Útkoman varð lyftudrengurinn Svalur (franska: Spirou), sem öðlaðist fljótlega sjálfstætt líf í vinsælum teiknimyndasagnaflokki.

Framan af voru þýddar bandarískar teiknimyndasögur uppistaðan í efni blaðsins. Á árum seinni heimsstyrjaldarinnar rofnuðu hins vegar tengslin vestur um haf. Á sama tíma kom fram kynslóð belgískra og franskra teiknimyndasagnahöfunda sem lögðu grunn að öflugri sjálfstæðri teiknimyndasagnahefð í löndunum tveimur.

Teiknimyndasagnaritin Svalur og Tinni (franska: Tintin) gegndu veigamiklu hlutverki við útbreiðslu þessara verka, en síðarnefnda blaðið kom út á árunum 1946 til 1983. Svalur og Tinni áttu í harðvítugri samkeppni um áratuga skeið. Milli þeirra ríkti þó þegjandi samkomulag um ýmsa þætti samkeppninnar. Höfundar sem birtu sögur í öðru blaðinu skrifuðu ekki fyrir hitt blaðið, nema í algjörum undantekngingartilvikum. Nokkur dæmi voru þó um að höfundar færðu sig frá öðru blaðinu yfir á hitt.

Hollensk útgáfa teiknimyndablaðsins Svals, Robbedoes, hóf göngu sína árið 1938. Þar sem hollenska málsvæðið er talsvert minna en hið franska, lét Robbedoes undan síga fyrir minnkandi tímaritalestri barna. Á níunda áratugnum var blaðsíðum þess fækkað niður í 32 í hverju tölublaði (samanborið við 64 síður í frönsku útgáfunni) og var útgáfu blaðsins endanlega hætt árið 2005.

Nafnbreytingar 
Ýmsar smábreytingar hafa verið gerðar á nafni tímaritsins frá því að útgáfa hófst.

 1938-1947 Le journal de Spirou
 1947-1988 Spirou
 1988-1994 Spirou Magaziiiine
 1994-2006 Spirou
 2006-2008 Spirou HeBDo
 2008- Spirou

Kunnar teiknimyndasögur 
Meðal kunnra teiknimyndasagna sem birst hafa í Tímaritinu Sval í gegnum tíðina má nefna: Sval & Val, Samma & Kobba, Lukku-Láka, Viggó viðutan, Yoko Tsuno, 421, Boule & Bill, Strumpana, Hinrik & Hagbarð og Steina sterka.

Frægir starfsmenn 
Meðal kunnra fyrrverandi og núverandi starfsmanna tímaritisins eru:

 Jean Doisy
 Maurice Rosy
 Jean Roba
 Janry
 Jijé
 Franquin
 Morris
 Greg
 Jean-Claude Fournier
 Nic Broca
 Peyo
 Rob-Vel
 Jean Giraud
 René Goscinny
 Roger Leloup

Myndasögur